שמו של מוחמד אבו חדיר, הנער הפלסטיני ממזרח ירושלים שנרצח בידי יהודים בקיץ האחרון, הוסף לקיר הזיכרון לחללי פעולות האיבה בהר הרצל לקראת יום הזיכרון לחללי מערכות ישראל ונפגעי פעולות האיבה. בני משפחתו, שגילו רק היום כי שמו של מוחמד הוסף לקיר, ביקשו מביטוח לאומי להסירו, ובקשתם התקבלה.

שמו של אבו חדיר נוסף גם באתר האינטרנט לזכרם של האזרחים חללי פעולות האיבה. הסיפור נחשף הבוקר ברשת ב' אך אף גורם רשמי לא עדכן את בני המשפחה, והאב השכול חוסין אבו חדיר גילה על כך רק משיחה עם ynet. "זו יוזמה מצוינת שנועדה לכבד את הבן שלי", אמר, "אבל אותי מעניין משהו אחר לגמרי: שבית המשפט יעשה צדק עם אלה ששרפו את הבן שלי כשהוא חי ויגזור עליהם את העונשים הראויים".

אבו חדיר באתר משרד הביטחון

השם הונצח בקיר הזיכרון. מוחמד אבו חדיר (צילום: רויטרס)

אבו חדיר כיוון לכך שקו ההגנה המסתמן של חלק מהנאשמים ברצח הוא אי כשירות נפשית: "זה הדבר שהכי חשוב לי, ולא הכבוד שעשו לבן שלי. הבן שלי הלך. הבן שלי נשרף ואנחנו נשרפנו איתו. אני רוצה צדק ולא כבוד.

מה זה יעזור לי שחקקו את השם שלו על האבן?"

אבו חדיר נרצח זמן קצר אחרי גילוי גופותיהם של הנערים גיל-עד שער, נפתלי פרנקל ואייל יפרח - שנחטפו ונרצחו ליד חברון. הנאשמים, יוסף בן דוד (30) ושני נערים, חטפו אותו משכונת מגוריו שועפט ושרפו אותו בעודו בחיים ביער ירושלים.

חוסין אבו חדיר סיפר כי מאז הרצח נמצאים בני המשפחה במצב נפשי קשה מאוד: "האימא, האחים והאחיות של מוחמד ואני לא מפסיקים לחוות את הקושי. כל החיים שלי הלכו כבר. יש לנו בעיות נפשיות במשפחה מאז שזה קרה. אני לא שוכח לרגע את העובדה שבבית המשפט הרוצחים של הבן שלי מסתכלים עליי וצוחקים ונהנים. איך היית מרגיש אתה אם מישהו היה שורף את הבן שלך ומחייך בבית המשפט? זה גרם לי ולאימא שלו להיות חולים. אנחנו לא מסוגלים לצאת מהבית. כל לילה עולות בי המחשבות איך שרפו אותו. אם היו יורים בו במקום לשרוף אותו חי היה עדיף והיה לי יותר קל".